Miss Universe

Miss Universe je každoročná medzinárodná súťaž krásy, a zároveň aj titul pre víťazku tejto súťaže. Miss Universe bola založená v roku 1952 kalifornskou odevnou spoločnosťou Pacific Mills. Predtým ako ju v roku 1996 získal Donald Trump, patrila súťaž spoločnostiam Kayser-Roth a Gulf and Western Industries. Napriek svojej neustálej rivalite so súťažou Miss World, Miss Universe zostáva neporovnateľne prestížnejšou v mnohých častiach sveta, obzvlášť v Latinskej Amerike a Ázii. Toto podujatie sa občas prirovnáva k "Svetovému poháru krásy".

Miss Universe je jednou z súťaže krásy „Grand Slam“ spolu s Miss World, Miss International, Miss Grand International a Miss Supranational.

 História 
V roku 1951 víťazka súťaže Miss America Yolande Betbeze odmietla pózovať v plavkách od hlavného sponzora podujatia Catalina Swimwear. Následne výrobca tejto značky odstúpil od sponzorstva súťaže a založil Miss USA a Miss Universe. Prvýkrát sa Miss Universe konala v Long Beach, Kalifornia v roku 1952. Víťazkou sa stala Armi Kuusela z Fínska. Krátko po uplynutí jedného roka od získania svojho titulu sa Armi vydala za filipínskeho magnáta Virgilia Hilario. Až do roku 1958 bola súťaž Miss Universe (rovnako aj Miss America) posunutá, to znamená, že v tom čase Kuusela bola držiteľkou titulu Miss Universe 1953.

Prvýkrát bola súťaž Miss Universe vysielaná v televízii v roku 1955. Spoločnosť CBS začala s prenosmi Miss USA a Miss Universe najprv spoločne od roku 1960, neskôr, od roku 1965, sa vysielali obe súťaže osobitne. V roku 2003 získala vysielacie práva spoločnosť NBC.

Finále Miss Universe sa konali v Spojených štátoch až do roku 1972, kedy sa súťaž presunula do Dorada v Portoriku. Odvtedy sa prehliadka krásy koná každý rok v inom meste sveta, s výnimkou Manily, Los Angeles, Las Vegas, Bangkoku a Panama City, ktoré boli hostiteľmi súťaže po dvakrát.

 Aktuálny priebeh súťaže 
Miss Universe Organization, zmluvné partnerstvo medzi spoločnosťou NBC a Donaldom Trumpom, sídli v New Yorku a zastrešuje súťaž od roku 2002. Súčasnou prezidentkou je Paula Shugart. Organizácia predáva vysielacie práva súťaže aj do iných krajín sveta, a zároveň organizuje aj súťaže Miss USA a Miss Teen USA. Víťazka Miss USA reprezentuje Spojené štáty na Miss Universe.

 Výber kandidátok a národné kolá súťaže 
Po získaní licencie od Miss Universe Organization si môže každá krajina zvoliť svoju národnú víťazku, ktorá bude reprezentovať daný štát na medzinárodnom finále. Zvyčajne sa voľba tejto víťazky odohráva jedným z dvoch základných spôsobov: buď formou oblastného finále, z ktorého víťazky postupujú do národného alebo sa voľba sa realizuje prostredníctvom kastingov, z ktorých najúspešnejšie súťažiace postupujú priamo do národného finále. Týmto spôsobom si volíme svoje reprezentantky na Slovensku.

V posledných desaťročiach sa ako najúspešnejšie národné súťaže krásy javia Miss USA, Miss Venezuela, Miss India, Miss Kolumbia a Miss Portoriko, ktoré pravidelne vo svojich krajinách vzbudzujú vysoký záujem a mieru sledovanosti. Medzi organizácie, ktorým sa darí dostávať sa na čoraz vyššiu úroveň úspešnosti patria Miss Kanada, Miss Libanon, Miss Filipíny, Miss Mexiko, Miss Peru, Miss Japonsko a triumvirát zložený z Miss Bolívia, Miss Paraguaj a Miss Uruguaj, ktorý riadi Gloria de Limpias. Medzi čerstvé prírastky súťaže patria krajiny ako Čína (zúčastňuje sa od roku 2002), Albánsko (od 2002), Vietnam (od 2004), Gruzínsko (od 2004), Etiópia (od 2004), Lotyšsko (od 2005) a Kazachstan (od 2006). Snahy o rozšírenie množstva zúčastnených krajín však naďalej pokračujú, nastávajúce finále v roku 2007 predpokladá účasť až 95 kandidátok.

Chýbajúca účasť niektorých krajín ako napr. Indonézie či Alžírska je komplikovaná vzhľadom na kultúrnu bariéru počas promenády v plavkách, pričom snahy o účasť v krajinách ako Mozambik, Arménsko či Nepál stroskotali na finančných nákladoch (v skutočnosti licenčný poplatok pre Miss Universe je najvyšší spomedzi všetkých medzinárodných súťaží krásy).

Od založenia súťaže v roku 1952 len štyri krajiny sveta boli zastúpené každý rok: Kanada, Francúzsko, Nemecko a USA. Mnoho európskych krajín dovoľuje vo svojich pravidlách súťažiť kandidátkam od 17 rokov, zatiaľ čo minimálny vek na účasť v Miss Universe je 18 rokov. Preto musia byť národné víťazky často nahradené svojou vicemiss. Miss Universe zakazuje zamlčanie veku.

 Samotná súťaž 
V súčasnosti prebieha hlavná časť podujatia počas dvoch týždňov, obvykle v máji alebo v júni. Dokonca v období 70-tych až 90-tych rokov súťaž trvala vyše mesiaca. Tento čas ponúka dostatok príležitostí na nácviky choreografií, skúšky šiat, návštevu rozličných podujatí, predstavenie súťažiacich s následným vyvrcholením a korunováciou víťazky počas finálového večera. Podľa názoru organizátorov je Miss Universe viac než súťaž krásy: kandidátky uchádzajúce sa o titul musia byť inteligentné, kultivované a charizmatické. Často sa stalo, že súťažiaca nevyhrala, pretože počas disciplíny "Rozhovor" neodpovedala dostatočne sebaisto, hoci v súčasnosti sa tejto časti súťaže prikladá menší dôraz ako napr. v 90-tych rokoch. Missky taktiež súťažia v disciplínach "Promenáda v plavkách" a "Prehliadka večerných šiat".

Postup do finálového kola je podmienený získaním čo najvyššieho celkového skóre, ktoré prideľuje odborná porota na základe čiastkových disciplín. Ak je v porote párny počet porotcov, môže nastať situácia, že dve súťažiace získajú rovnaký počet bodov – vtedy sa o víťazke rozhodne na základe vyššieho skóre zo semifinálového kola.

Víťazka Miss Universe získava ročnú zmluvu s Miss Universe Organization, cestuje po svete a najmä šíri myšlienku a verejné povedomie boja proti HIV/AIDS, ktorý sa v posledných rokoch stal hlavnou agendou organizácie Miss Universe. Od roku 2002, kedy súťaž prevzal magnát Donald Trump, víťazka taktiež získava na rok svojej vlády luxusný apartmán v Trump Tower v New York City.

Okrem samotnej víťazky a jej vicemissiek sa udeľujú aj vedľajšie ocenenia: za najlepší národný kroj (Best National Costume Award), internetovým hlasovaním je zvolená Miss Photogenic – cena pre najfotogenickejšiu kandidátku (Miss Photogenic Award), a napokon si súťažiace zvolia spomedzi seba najmilšiu delegátku, ktorá získava titul Miss Sympatia (Miss Congeniality Award).

 Pred finále 
Od svojho založenia prešla súťaž Miss Universe mnohými zmenami, no niektoré jej časti zostali nezmenené. Všetky súťažiace sa musia zúčastniť tzv. Presentation Show – ide o predkolo pred finálovým večerom, v ktorom sa súťažiace predstavujú porote, ktorá ich hodnotí. Kandidátky sa prezentujú v národných krojoch, v plavkách, večerných šatách a napokon v disciplíne rozhovor, kde odpovedajú na otázky porotcov. Úlohou poroty je vybrať určitý počet súťažiacich, ktoré postupujú do semifinále. Počet semifinalistiek sa rokmi menil, prvá súťaž v roku 1952 mala 10 semifinalistiek, toto číslo neskôr vzrástlo až na 15. V roku 2006 bolo predstavených 20 semifinalistiek – toto množstvo zodpovedá rastúcej tendencii počtu zúčastnených krajín.

 Víťazky 
 Rok Miss Universe Krajina Miesto konania 2023 Sheynnis Palacios Nikaragua San Salvador, El Salvador 2022 R'Bonney Gabriel Spojené štáty New Orleans, USA 2021 Harnaaz Sandhu India Ejlat, Izrael 2020 Andrea Meza Mexiko Hollywood, USA 2019 Zozibini Tunzi Južná Afrika Atlanta, USA 2018 Catriona Gray Filipíny Bangkok, Thajsko 2017 Demi-Leigh Nel-Peters Južná Afrika Las Vegas, USA 2016 Iris Mittenaere Francúzsko Manila, Filipíny 2015 Pia Wurtzbach Filipíny Las Vegas, USA 2014 Paulina Vega Kolumbia Miami, USA 2013 Gabriela Isler Venezuela Krasnogorsk, Rusko 2012 Olivia Culpo Spojené štáty Las Vegas, USA 2011 Leila Lopes Angola Sao Paulo, Brazília 2010 Ximena Navarrete Mexiko Las Vegas, USA 2009 Stefania Fernandez Venezuela Nassau, Bahamy 2008 Dayana Mendoza Venezuela Nha Trang, Vietnam 2007 Riyo Mori Japonsko Mexiko, Mexiko 2006 Zuleyka Jerris Rivera Mendoza Portoriko Los Angeles, USA 2005 Natalie Glebova Kanada Bangkok, Thajsko 2004 Jennifer Hawkins Austrália Quito, Ekvádor 2003 Amelia Vega Dominikánska republika Panama, Panama 2002 Oxana Fedorova (zbavená titulu) Rusko  San Juan, Portoriko Justine Lisette Pasek Patiño Panama 2001 Denise Quiñones Portoriko Bayamón, Portoriko 2000 Lara Dutta India Nikózia, Cyprus

 Galéria víťazok (výber) 

 Referencie 

 Iné projekty